Stara džamija sa haremom u Goduši
Stara džamija u Goduši nalazi se u mjestu Goduša, u općini Visoko, Bosna i Hercegovina. Zajedno sa haremom proglašena je za nacionalni spomenik Bosne i Hercegovine. Komisija je donijela odluku 17. aprila 2019. u sljedećem sastavu: Amir Pašić (predsjedavajući) i članovi Radoje Vidović i Goran Milojević. Džamija u Goduši izgrađena 1565/66. godine. Rađena je od kamena, na uzvišenom prostoru iznad stare Goduše. Nad ulazom džamije nalazio se natpis kojeg danas nema. Četvrtaste je osnove sa četveroslivnim krovom i ravnim drvenim stropom, vrlo jednostavne spoljašnosti i unutrašnjosti. Munara je kružne osnove ne toliko visoka. Prozori su četvrtasti sa demirima. Oko džamije je harem sa specifično malim nišanima koje je još uvijek aktivno. U haremu se nekada nalazio i pješčani sat koji je pokazivao tačno vrijeme. Prema određenim predanjima smatra se da je ovim prostorom u doba Osmanlija prolazio tzv. Sarajevski put, kojim se transportovala roba. U neposrednoj blizini nalazio se i turski han, a džamija je dugo vremena služila kao mjesto molitve putnika i okolnog stanovništva. Za vrijeme rata u Bosni i Hercegovini, iako se nalazila na prvoj borbenoj liniji, pretrpila je manja oštećenja.